B ดีเดย์ขุด “คริปโท” เฟสแรกสัปดาห์นี้ ซื้อรถหัวลากเพิ่ม 29 คัน รองรับการเติบโต
B ดีเดย์ขุดคริปโทฯเฟสแรกสัปดาห์นี้ เดินหน้าลงทุนเต็มอัตรา ต่อสัญญาน้ำดิบกับ “ซุปเปอร์วอเตอร์” 1.5 ล้านลูกบาศก์เมตร พร้อมซื้อรถหัวลาก 29 คัน รองรับธุรกิจขนส่งและโลจิสติกส์
B ดีเดย์ขุดคริปโทฯเฟสแรกสัปดาห์นี้ เดินหน้าลงทุนเต็มอัตรา ต่อสัญญาน้ำดิบกับ “ซุปเปอร์วอเตอร์” 1.5 ล้านลูกบาศก์เมตร พร้อมซื้อรถหัวลาก 29 คัน รองรับธุรกิจขนส่งและโลจิสติกส์
4 เม.ย. 2565

ดร.ปัญญา บุญญาภิวัฒน์  ประธานเจ้าหน้าที่บริหาร บริษัท บี จิสติกส์  จำกัด(มหาชน) หรือ B  เปิดเผยถึงความคืบหน้าแผนการลงทุนของกลุ่ม B ว่าในส่วนของ บริษัท อีโคลด์ จำกัด ซึ่งเป็นบริษัทร่วมทุนของ B กับ บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF ได้เริ่มติดตั้งเครื่องขุดคริปโทเคอร์เรนซี (Cryptocurrency) เฟสแรกเกือบ 100 เครื่อง  ซึ่งพร้อมที่จะเริ่มขุดคริปโทฯภายในสัปดาห์นี้ และจะทยอยติดตั้งเพิ่มขึ้นอย่างต่อเนื่องให้ครบตามเป้าหมาย 2,200 เครื่อง
สำหรับธุรกิจจำหน่ายน้ำดิบที่ดำเนินการโดยบริษัทร่วมทุนคือ บริษัท เทพฤทธา จำกัด ภายหลังจากที่ได้มีการซื้อที่ดินเพิ่มขึ้นเพื่อรองรับแหล่งน้ำ ล่าสุดได้มีการต่อสัญญากับ บริษัท ซุปเปอร์ วอเตอร์ จำกัด ในการจำหน่ายน้ำดิบอีก 1.5 ล้านลูกบาศก์เมตร นอกจากนี้บริษัทดังกล่าวก็อยู่ในระหว่างศึกษาแผนที่จะนำหุ้นเข้าจดทะเบียนในตลาดหลักทรัพย์ โดยเบื้องต้นตั้งเป้าหมายว่าจะนำหุ้นเข้าจดทะเบียนในตลาดได้ภายใน 2-3 ปี
โดยดร.ปัญญา ได้กล่าวถึงธุรกิจขนส่งและโลจิสติกส์ว่า บริษัทได้ทำการซื้อรถหัวลากเข้ามาเสริมกองรถอีก 29 คัน รวมแล้วมีรถหัวลากจำนวน 66 คัน รวมทั้งมีการใช้บริการซับคอนแทรคที่เป็นพันธมิตรของอีกประมาณ 100 คัน เพื่อรองรับความต้องการใช้รถหัวลากได้เพียงพอ เนื่องจากปัจจุบันบริษัทได้มีการขยายฐานลูกค้าขนส่งไปในหลายกลุ่มอุตสาหกรรม จากเดิมที่จะเน้นเฉพาะอุตสาหกรรมหนัก โดยปัจจุบันบริษัทได้ ขยายฐานลูกค้าขนส่งไปยังตลาดเครื่องดื่มรายใหญ่ทั้งขนส่งในประเทศและส่งออก รวมทั้งขนส่งข้าวสารออกไปยังต่างประเทศ
สำหรับแผนการลงทุนของกลุ่ม B ยังเป็นไปตามแผนยุทธศาสตร์ที่โฟกัสในกลุ่ม 2 ธุรกิจหลักคือ กลุ่มธุรกิจขนส่งและโลจิสติกส์ที่เป็นมิตรต่อสิ่งแวดล้อม หรือ Green Logistics และธุรกิจสาธารณูปโภคที่เป็นมิตรต่อสิ่งแวดล้อมหรือ Green Utilitiesขณะที่การลงทุนในสินทรัพย์ดิจิทัล เนื่องจากบริษัทได้เล็งเห็นถึงการเติบโตของคริปโทเคอร์เรนซี (Cryptocurrency) อย่างต่อเนื่อง ซึ่งเป็นการเพิ่มโอกาสในการดำเนินธุรกิจและผลการดำเนินงานในอนาคต